google/wiki40b huggingface dataset:
Σεμπαστιάν Ντριούσι

Καριέρα

Πραγματοποίησε το ντεμπούτο του για τη Ρίβερ Πλέιτ ως βασικός στον αγώνα του Πρωταθλήματος Αργεντινής με την Αρχεντίνος Χούνιορς, αγωνιζόμενος για 73 λεπτά. Στην πρώτη χρονιά αγωνίστηκε σε δύο αγώνες. Το 2014, ο Ντριούσσι αγωνίστηκε σε δέκα αγώνες και κατέκτησε το πρωτάθλημα. Πέτυχε το πρώτο του τέρμα στο πρωτάθλημα στις 8 Μαρτίου 2015 στον αγώνα με την Ουνιόν ντε Σάντα Φε. Στις 8 Ιουλίου 2017, μετεγράφη στον ρωσικό σύλλογο Ζενίτ Αγίας Πετρούπολης, υπογράφοντας τετραετές συμβόλαιο.
Μαζί με την Εθνική Αργεντινής κάτω των 17 κατέκτησε το Πρωτάθλημα Νοτίου Αμερικής κάτω των 17 το 2013. Το ίδιο έτος, η Εθνική Αργεντινής κατέκτησε την τέταρτη θέση στο Παγκόσμιο Κύπελλο Ποδοσφαίρου κάτω των 17. Το 2015, η Εθνική Αργεντινής κατέκτησε το Πρωτάθλημα Νοτίου Αμερικής κάτω των 20.
Τημενίδες

Στην ελληνική μυθολογία με το συλλογικό όνομα Τημενίδες (Τημενίδαι) είναι γνωστοί οι Ηρακλείδες απόγονοι του Τημένου και η ομώνυμη δυναστεία του Άργους: Ο Τήμενος, όταν με τους αδελφούς του μοιράσθηκαν μεταξύ τους τη νότια Πελοπόννησο, πήρε το Άργος και έγινε ιδρυτής της δυναστείας των Τημενιδών. Γιοι του Τημένου ήταν οι Κείσος, Φάλκης, Κερύνης, Αργαίος και Ευρύπυλος, οι οποίοι όμως σκότωσαν τον πατέρα τους.
Γιώργος Αστεριάδης

Σπουδές και δικηγορία

Γεννήθηκε στην Αθήνα το 1930. Σπούδασε νομικά και πολιτικές και οικονομικές επιστήμες στο Πανεπιστήμιο της Αθήνας όπου άσκησε τη δικηγορία (1948-55) ενώ στη συνέχεια εργάστηκε στο Πρωτοδικείο Καβάλας. Αντιτάχθηκε στη δικτατορία των Συνταγματαρχών συνυπογράφοντας επιστολή μαζί με άλλους Καβαλιώτες δικηγόρους, με την οποία καταδίκαζαν το χουντικό καθεστώς.

Πολιτική σταδιοδρομία

Εξελέγη βουλευτής Καβάλας στις εκλογές του 1974 με την Νέα Δημοκρατία.
Πέθανε έπειτα από πολύμηνη ασθένεια, σε ηλικία 75 ετών το 2015.
Λίγο πριν πεθάνει δώρισε, μαζί με τη σύζυγό του, Θάλεια Πετρίδου, το 50% της οικοδομής Πετρίδη στο Φάληρο προς τον Δήμο Καβάλας.
Γιουέρι Μουσέβενι

Προφίλ

Γεννήθηκε στα 1944 στο Ντουνγκάμο της Ουγκάντας. Το 1979 ως το Νοέμβριο αυτής της χρονιάς ήταν Υπουργός Άμυνας και στη συνέχεια έγινε Υπουργός Περιφερειακής Συνεργασίας (1979-80). Έγινε Πρόεδρος της χώρας στις 29 Ιανουαρίου 1986.
Πρωταγωνίστησε στον πόλεμο που ανέτρεψε το δικτάτορα Ίντι Αμίν Νταντά και στην εξέγερση που οδήγησε στην πτώση του Μίλτον Ομπότε. Με εξαίρεση το Βορρά, το καθεστώς του κατάφερε να φέρει σταθερότητα και οικονομική ανάπτυξη στην υπανάπτυκτη χώρα.

Πρώτη εκλογή

Στις 23 Φεβρουαρίου του 2006, στις πρώτες δημοκρατικές και πολυκομματικές προεδρικές εκλογές, εξελέγη ξανά Πρόεδρος για πενταετή θητεία, με 59% των ψήφων, περισσότερο από τον υποψήφιο της Αντιπολίτευσης, Μπεσίγκγιε, ο οποίος έλαβε 37% και αρνήθηκε το αποτέλεσμα, κάνοντας λόγο για νοθεία. Ο Μουσέβενι ορκίστηκε ξανά Πρόεδρος στις 12 Μαΐου του 2006.

Επανεκλογή 2011

Ο Μουσέβενι επανεξελέγη με 68% στις εκλογές που έγιναν στις 20 Φεβρουαρίου 2011 και ορκίστηκε για 4η θητεία στο αξίωμα του προέδρου , παρά τις διαμαρτυρίες  και τις καταγγελίες για παρατυπίες και λογιστικά λάθη κατά τις εκλογές από την ΕΕ και τους διεθνείς παρατηρητές.

Επανεκλογή 2016

Τον Φεβρουάριο του 2016 ο Μουσέβενι πέτυχε την επανεκλογή του έπειτα από τη διεξαγωγή των προεδρικών εκλογών με ποσοστό γύρω στο 60%.
Μοντολάς

Το Μοντολάς ήταν ορεινό ελληνικό χωριό του Πόντου, 10 περίπου χλμ ΒΑ από την σημερινή τουρκική κωμόπολη Ρεφαχίγιε στο νομό Ερζινκάν της Τουρκίας.
Βρισκόταν οδικώς περίπου 230 χιλιόμετρα νότια της Κερασούντας και οι κάτοικοι του μιλούσαν την ποντιακή διάλεκτο. Ήταν σχετικά νέο χωριό.
Με βάση το γλωσσικό ιδίωμα και τους χορούς, οι κάτοικοι του πιθανόν να προέρχονται από την περιοχή της Αργυρούπολης.
Εγκαταλείφθηκε από τους κάτοικους του το 1918, μετά την εθνοκάθαρση που πραγματοποίησαν οι Τούρκοι στην ευρύτερη περιοχή.
Αρχικά, οι περισσότεροι κάτοικοι του μετοίκησαν στη Ρωσία και στη συνεχεία το 1922-23 εγκαταστάθηκαν οριστικά κυρίως στην περιοχή της Δράμας στα χωριά Μεγαλόκαμπος και Περιχώρα, στην περιοχή Λαγκαδά στα χωριά Κυδωνιές και Νικόπολη, στην περιοχή Νιγρίτας στο χωριό Θερμά, στην περιοχή Γιαννιτσών στο χωριό Ραχώνα και στην περιοχή της Πτολεμαΐδος.
Αντάλμπερο Β΄ του Μετς

Βιογραφία

Ήταν ο πρωτότοκος γιος του Φρειδερίκου Α΄ δούκα της Άνω Λωρραίνης και της Βεατρίκης των Ροβερτιδών, κόρης του Ούγου του μεγάλου, δούκα των Φράγκων.
Έγινε Ρωμαιοκαθολικός επίσκοπος του Βερντέν (από το 984) και επίσκοπος του Μετς (984-1005). Αδέλφια του ήταν ο Θεοδώριχος Α΄, που διαδέχθηκε τον πατέρα τους ως δούκας της Άνω Λωρραίνης και η Ίντα, που παντρεύτηκε τον Ράντμποτ κόμη του Χάπσμπουρκ και  αρχηγέτης των Αψβούργων.
Ήταν ανιψιός του Αντάλμπερο Α΄ επισκόπου του Μετς και εξάδελφος του Αντάλμπερο αρχιεπισκόπου του Ρενς· ο ποιητής Αντάλμπερο επίσκοπος του Λoν (Laon) ήταν γιος εξαδέλφου του. Ο Αντάλμπερο Β΄ απεβίωσε το 1005 σε ηλικία 47 ετών.
Βασίλειος Ρώτης

Βιογραφικά στοιχεία

Σπούδασε νομικά. Διετέλεσε πρόεδρος του Α΄  και Γ΄ τμήματος του ΣτΕ τις περιόδους 1983 - 1984 και 1984 - 1988 αντίστοιχα, πρόεδρος του Συμβουλίου της Επικρατείας (1988), πρόεδρος της κεντρικής νομοπαρασκευαστικής επιτροπής καθώς και υπουργός δικαιοσύνης στην κυβέρνηση Ανδρέα Παπανδρέου από το 1988 έως και το 1989.
Απεβίωσε τον Νοέμβριο του 2005. Ενταφιάστηκε στην Λαγκαδιά Γορτυνίας.
Φερδινάνδος της Βίλα Ρεάλ

Βιογραφία

Ήταν ο δευτερότοκος γιος τού Αλφόνσου κόμη τού Χιχόν & Νορένια και της Ισαβέλλας τού Οίκου της Πορτογαλίας, νόθης κόρης τού Φερδινάνδου Α΄ της Πορτογαλίας. Ο πατέρας του ήταν νόθος γιος τού Ερρίκου Β΄ της Καστίλης. 
Το 1398 ο Αλφόνσος απεβίωσε και η Ισαβέλλα με τα τέκνα της επέστρεψε στην Πορτογαλία, στην Αυλή τού θείου της Ιωάννη Α΄ των Αβίς της Πορτογαλίας. Εκεί μεγάλωσαν τα τέκνα της, γνωστά ως ντε Νορόνα (πορτογαλική απόδοση τού ισπανικού δε Νορένια). Ο μεγαλύτερος αδελφός τού Φερδινάνδου, ο Πέτρος έγινε αρχιεπίσκοπος της Λισαβόνας.
Νυμφεύτηκε τη Μπρίτες, κόρη τού Πέτρου ντε Μενέσες, 1ου κόμη της Βίλα Ρεάλ και 1ου κυβερνήτη της Θέουτα. Η Μπρίτες ανταγωνίστηκε με τον αδελφό της για τον τίτλο τού πατέρα της, έτσι κατάφερε να γίνει κόμισσα της Βίλα Ρεάλ. Ο Φερδινάνδος εξασφάλισε το αξίωμα τού συμβούλου και τού θαλαμηπόλου τού νοικοκυριού τού Εδουάρδου διαδόχου τού θρόνου, γιου τού Ιωάννη Α΄.
Αλέξανδρος Σταύρου

Βιογραφία

Κατάγεται από το Χρώμιο Κοζάνης. Είναι απόφοιτος του Εθνικού Θεάτρου. 
Το ντεμπούτο στην τηλεόραση το έκανε στις αρχές της δεκαετίας του '90 στην τηλεοπτική σειρά "Λάμψη" του Νίκου Φώσκολου, στο ρόλο του Αλέξη Δράκου. 
Στη συνέχεια συμμετείχε σε πολλές θεατρικές παραστάσεις, όμως η τηλεοπτική του παρουσία συνδέεται με τις τηλεοπτικές δουλειές της Έλενας Ακρίτα και του Γιώργου Κυρίτση, "Στα φτερά του έρωτα" (ΕΤ1) και "Κάτω από την Ακρόπολη" (Alpha TV).
Γνωστός και δημοφιλής ταυτόχρονα στο ευρύ κοινό, έγινε από την τηλεοπτική σειρά "Βέρα στο δεξί" του MEGA στο ρόλο του Στράτου Αντύπα - Αμυρά. 
Την τηλεοπτική σεζόν 2007-2008 πρωταγωνίστησε στην τηλεοπτική σειρά "Ο γητευτής", που προβλήθηκε στον ΑΝΤ1, σε σενάριο Υβόννης Μεταξάκη. 
Την τηλεοπτική σεζόν 2008-2009 επέστρεψε στην ελληνική τηλεόραση μέσα από το σήριαλ του MEGA "Τα μυστικά της Εδέμ", ενσαρκώνοντας το ρόλο του Στέφανου Καρτάλη. 
Την τηλεοπτική σεζόν 2011-2012 πρωταγωνιστεί στο σήριαλ του MEGA "Κλεμμένα όνειρα", στο οποίο υποδύεται το Δημήτρη Μαλτέζο,έως το 2014.
Την τηλεοπτική σεζόν 2014-2015 πρωταγωστεί στο σήριαλ του MEGA "Δικαίωση", στο οποίο υποδύεται τον Ηλία Ανδρέου γνωστό και ως Πρίγκηπα.

Προσωπική ζωή

Δεν απασχολεί ποτέ τα ΜΜΕ με την προσωπική του ζωή. Χαρακτηριστικό παράδειγμα είναι ότι κατά τη διάρκεια της τρίχρονης τηλεοπτικής παρουσίας του στη σειρά "Βέρα στο δεξί", δεν έδωσε καμία τηλεοπτική συνέντευξη ενώ οι συνεντεύξεις του στα περιοδικά και τις εφημερίδες είναι ελάχιστες. 
Τον Oκτώβριο του 2010, παντρεύτηκε τη Μαριάννα Τουμασάτου με την οποία συμπρωταγωνιστούσαν στη "Βέρα στο δεξί". Μαζί απέκτησαν μια κόρη την Χρυσιήδα στις 26-1-2011.
Κωνσταντίνος Μπρουμίδης

Βιογραφία

Το 1854  μετανάστευσε στις ΗΠΑ για να ζωγραφίσει επί 25 ολόκληρα χρόνια τον εσωτερικό χώρο της Ροτόντας του Αμερικανικού Καπιτωλίου. Οι τοιχογραφίες του υπάρχουν μέχρι και σήμερα. Τον Απρίλιο του 2007, η Αμερικάνικη κυβέρνηση διοργάνωσε τελετή για να τιμήσει την συμπλήρωση των 200 χρόνων από την ημέρα της γεννήσεώς του. «Η τέχνη του είναι μια συμβατική ιταλική τέχνη των μέσων του 19ου αιώνα.»
Ο Κωνσταντίνος ήταν γιος του Σταύρου Μπρουμίδη από τα Φιλιατρά, ο οποίος έφυγε για την Ιταλία λίγο πριν ή λίγο μετά τα Ορλωφικά (1770), για να αποφύγει τους διωγμούς των Τούρκων, και της Ιταλίδας Anna Bianchini. Γεννήθηκε στη Ρώμη το 1806. Σε πολύ μικρή ηλικία έδειξε το σπάνιο ταλέντο του. Σε ηλικία 13 ετών γράφτηκε στην Ακαδημία του Αγίου Λουκά της Ρώμης. Αργότερα μαθήτευσε δίπλα στον σπουδαίο Αντόνιο Κανόβα και τον Μπερτέλ Τόρβαλντσεν. Παρακολούθησε επίσης μαθήματα τέχνης σε διάφορα μουσεία και μαθήτευσε δίπλα σε διακεκριμένους ζωγράφους, που δημιουργούσαν  τοιχογραφίες. Έτσι, μαζί με άλλους ζωγράφους, ανέλαβε την αποκατάσταση των τοιχογραφιών του Ραφαήλ στο Βατικανό. Την ίδια εποχή φιλοτέχνησε την προσωπογραφία του Πάπα Πίου Θ’. Οι αναταραχές και η τεταμένη πολιτική κατάσταση στην Ιταλία όμως, τον ανάγκασαν, να μεταναστεύσει στις Η.Π.Α. (1852).
Εκεί, σε πολύ σύντομο διάστημα, έγινε γνωστός, απέκτησε την Αμερικανική υπηκοότητα και ξεκίνησε, να ζωγραφίζει εικόνες σε εκκλησίες.
Αυτό βέβαια, που τον έκανε διάσημο ήταν η τοιχογράφηση του Καπιτώλιου της Ουάσινγκτον, στον τεράστιο θόλο του οποίου φιλοτέχνησε την «Αποθέωση του Ουάσινγκτον». Συνολικά, τοιχογράφησε περισσότερα από 1.500 τ.μ. στο Καπιτώλιο, σε διάστημα 25 ετών. 
Οι αναγεννησιακές του επιρροές (Μιχαήλ Άγγελος, Ραφαήλ), σε συνδυασμό με τις ρομαντικές τάσεις της εποχής του, είναι φανερές στα έργα του Μπρουμίδη, που από τους κριτικούς τέχνης πήρε το προσωνύμιο «Μιχαήλ Άγγελος των Η.Π.Α.».
Ο Κωνσταντίνος Μπρουμίδης, ένας ακόμα μεγάλος Έλληνας, πέθανε τον Φεβρουάριο του 1880.
Ποταμός Οκά

Ονομασία και ιστορία

Ο γλωσσολόγος Max Vasmer συνδέει το όνομα του ποταμού με το γοτθικό аƕа, το παλαιογερμανικό aha και το λατινικό aqua, που σημαίνουν «νερό» ή «ποτάμι». Ο φιλόλογος και ακαδημαϊκός Ολέγκ Τρουμπατσώφ ετυμολογεί το όνομα από τις βαλτικές γλώσσες: η βαλτική φυλή των Γαλινδιανών ζούσε στη δυτική λεκάνη του Οκά πριν την άφιξη των Σλάβων.
Ιστορικά, ο ποταμός έδωσε το όνομά του στα πριγκιπάτα του `Ανω Οκά, που εκτείνονταν κατά μήκος του ρου του πάνω από την Ταρούσα. Το 1221 ο πρίγκιπας Γεώργιος Β΄ του Βλαντίμιρ ίδρυσε το Νίζνι Νόβγκοροντ, που σήμερα εξελίχθηκε στην τέταρτη σε πληθυσμό πόλη της Ρωσίας, για να προστατεύσει τη συμβολή του Οκά με τον Βόλγα. Το Χανάτο του Κασίμ, ένα μουσουλμανικό βασίλειο, κατείχε τον μέσο ρου του Οκά (γύρω από την πόλη Κασίμοφ) κατά τον 15ο και τον 16ο αιώνα.
Πριν την κατασκευή σιδηροδρόμων στα μέσα του 19ου αιώνα και την κατασκευή της Διώρυγας της Μόσχας το 1937, ο Οκά και ο παραπόταμός του Μόσχοβας χρησίμευαν ως σημαντική μεταφορική οδός, συνδέουσα τη Μόσχα με τον Βόλγα. Εξαιτίας της μαιανδρικής διαδρομής του Οκά και του Μόσχοβα, το ταξίδι ήταν μάλλον αργό: ο Ολλανδός καλλιτέχνης και ταξιδευτής Κορνέλις ντε Μπρυίν διηγείται ότι χρειάσθηκε περί τις 10 ημέρες για να κατεβεί τους δύο ποταμούς από τη Μόσχα μέχρι το Νίζνι Νόβγκοροντ το 1703.

Ορόσημα

Οι όχθες του Οκά φιλοξενούν διάσπαρτες ιστορικές και πολιτιστικές τοποθεσίες, όπως τα μεσαιωνικά μοναστήρια του Μουρόμ, τα τζαμιά και τους μιναρέδες του Κασίμοφ, τα οχυρωμένα κρεμλίνα της Κολόμνα και του Σερπούχοφ, τα σπίτια-μουσεία των Βασίλι Πολένοφ και Σεργκέι Γεσένιν, καθώς και τα ανασκαφέντα ερείπια του Παλαιού Ριαζάν.
Το «Φυσικό Καταφύγιο Βιόσφαιρας Πριόκσκο-Τεράσνι» βρίσκεται κατά μήκος της αριστερής όχθης του Οκά, απέναντι από την πόλη Πούστσινο, και είναι γνωστό για το εκτροφείο βονάσων που διαθέτει.
Δημήτριος Ζέγγελης

Βιογραφικά στοιχεία

Ήταν δικηγόρος. Εξελέγη βουλευτής Μαντινείας για πρώτη φορά στις εκλογές του 1862 και επανεξελέγη σε αυτές του 1868, του 1869, του 1872, του 1873, του 1875, του 1881 και, ως βουλευτής Αρκαδίας, σε αυτές του 1887 (το ίδιο έτος με τις εκλογές σε επαναληπτική εκλογή μετά τον θάνατο του Βασιλείου Νικολόπουλου.
Παιδιά του ήταν οι Ηλίας Ζέγγελης και Κωνσταντίνος Ζέγγελης.
Κύλινδρος (γεωμετρία)

Μαθηματική περιγραφή του κυλίνδρου

Έστω  ένα τυχαίο σημείο της κλειστής καμπύλης και και  διάνυσμα παράλληλο στη μεταβλητή ευθεία. Τότε ένα σημείο  ανήκει στον κύλινδρο αν και μόνο αν υπάρχει σημείο  τέτοιο ώστε:
Ο κυκλικός κύλινδρος μπορεί να θεωρηθεί ως σχήμα εκ περιστροφής ενός ευθύγραμμου τμήματος παράλληλου στον άξονα περιστροφής ή ενός ορθογωγνίου που περιστρέφεται γύρω από μία μεσοπαράλληλο του. Αυτός ο άξονας ονομάζεται και άξονας του κυλίνδρου και είναι ταυτόχρονα άξονας συμμετρίας του.
Η παραμετρική εξίσωση περιγραφής κυκλικού κυλίνδρου ακτίνας ρ σε ορθοκανονικό σύστημα συντεταγμένων με άξονα συμμετρίας τον άξονα z οριοθετημένο από τα επίπεδα z=z1 και z=z2 είναι:
ενώ σε πολικό σύστημα συντεταγμένων (ο άξονας z είναι γραμμικός και άξονας συμμετρίας, ενώ το επίπεδο Οxy έγινε πολικό):
Γενικά αν η κλειστή καμπύλη έχει παραμετρική εξίσωση το σύστημα , τότε ο αντίστοιχος κύλινδρος περιγράφεται από το παραμετρικό σύστημα: , όπου φ και ω δύο ελεύθερες μεταβλητές στο .
Χάνα Μοντάνα: Η ταινία

Βραβεία

Η ταινία έχει αποσπάσει 5 βραβεία (μεταξύ τους-1 βραβείο MTV Movie Awards, 3 βραβεία Teen Choice Awards και 1 βραβείο Peoples Choice Awards) ενώ ήταν υποψήφιο 9 φορές σε διαφορετικές κατηγορίες και βραβεύσεις.
Ρομπέρτο Σολδάδο

Βιογραφία

Προερχόμενος από τις ακαδημίες της Ρεάλ Μαδρίτης, πραγματοποιεί τα πρώτα του βήματα με την πρώτη ομάδα της Ρεάλ στη διάρκεια της σεζόν 2005-2006. Στη διάρκεια της περιόδου μετεγγραφών  του καλοκαιριού του 2006, πηγαίνει ως δανεικός στην Οσασούνα.
Στο τέλος της σεζόν, πιο συγκεκριμένα το καλοκαίρι του 2007, ο παίκτης επιστρέφει στην Ρεάλ Μαδρίτης. Φοράει την φανέλα με τον αριθμό 9 στην ομάδα της Μαδρίτης στη διάρκεια της σεζόν 2007-2008.
Τον Ιούλιο του 2008, ο Σολδάδο υπογράφει πενταετές συμβόλαιο με την Χετάφε. Αυτή η μεταγγραφή αποφέρει στη Ρεάλ το ποσό των 5 εκατομμυρίων ευρώ.
Μετά από εξαιρετικές εμφανίσεις στη διάρκεια των σεζόν που πέρασε στην Χετάφε, υπογράφει στην Βαλένθια ΚΦ για τις επόμενες τέσσερεις σεζόν με αντίτιμο κοντά στα δύο εκατομμύρια ευρώ. Στην ομάδα Ché, καλείται να διαδεχτεί τον γκολτζή Νταβίδ Βίγια.

Βαλένθια

Έχοντας παρουσιαστεί ως ο επόμενος μεγάλος σκόρερ της ομάδας, ο Ρομπέρτο Σολδάδο διαδέχεται τον πρώην αστέρα της Βαλένθια ΚΦ, Νταβίντ Βίγια. Αλλά σύντομα, γίνεται ένα από τα βασικά γρανάζια της ομάδας του Ουνάι Έμερι και ονομάζεται δεύτερος αρχηγός πίσω από τον Νταβίντ Αλμπέλντα μετά από μια πρώτη σεζόν με πολλές υποσχέσεις (24 γκολ σε 42 αγώνες). Την επιβεβαιώνει άμεσα από τις αρχές της σεζόν 2011-2012 και βοηθά την ομάδα Ché να ανταγωνιστεί λίγο παραπάνω με τις δύο μεγάλες ισπανικές ομάδες, την Μπαρτσελόνα και την Ρεάλ Μαδρίτης. Η συνεργασία του στην επίθεση με τους Τζόρντι Άλμπα και Έβερ Μπανέγκα, καλύπτει σύντομα το κενό που άφησαν πίσω τους οι πρωταθλητές κόσμου του 2010 Χουάν Μάτα, Νταβίδ Σίλβα, Νταβίδ Βίγια και Ραούλ Αλμπιόλ που ειδικά ο τελευταίος αντικαταστάθηκε επιτυχημένα από τον Αντίλ Ραμί στο κέντρο της άμυνας Murciélagos. Πολύ συχνά ξεχασμένος από τον προπονητή της Εθνικής Ισπανίας Βιθέντε Ντελ Μπόσκε, ο Ρομπέρτο Σολδάδο ανακοινώνει επισήμως την επιθυμία του να αγωνιστεί με την Roja. Μετά τον σοβαρό τραυματισμό του Βίγια, που θα είναι σίγουρα απών από το Euro 2012, και το ντεφορμάρισμα του Φερνάντο Τόρρες, ο Ισπανός διεθνής (2 συμμετοχές), προκαλεί το ενδιαφέρον του ομοσπονδιακού προπονητή μετά τις πολύ καλές του εμφανίσεις με την Βαλένθια. Προκαλεί με αυτόν τον τρόπο το ενδιαφέρον πολλών ομάδων, κυρίως της Παρί Σεν Ζερμέν, αλλά δηλώνει πως επιθυμεί να μείνει στην ομάδα και να κερδίσει έναν τίτλο μαζί της.
Πλατανίστεια

Τοποθεσία

Η Πλατανίστεια βρίσκεται 40 χιλιόμετρα δυτικά της Λεμεσού. Είναι κτισμένο σε υψόμετρο 365 μέτρων πάνω από την επιφάνεια της θάλασσας. Στα νότια συνορεύει με το Πισσούρι, στα δυτικά με την Αλέκτορα και την Πάνω Αρχιμανδρίτα, στα βόρεια με την Ανώγυρα και στα ανατολικά με τον Άγιο Θωμά και την Αυδήμου.

Ονομασία

Η ονομασία του χωριού προέρχεται από τη λέξη πλάτανος. Οι Τουρκοκύπριοι κάτοικοι του χρησιμοποιούσαν την ονομασία Bladanisya έως το 1958, όταν και υιοθέτησαν την εναλλακτική ονομασία Çamlıca που στα τούρκικα σημαίνει μέρος με πεύκα.

Διάφορα

Στο χωριό βρίσκεται μουσείο χαρακτικής του παγκοσμίου φήμης χαράκτη Χαμπή.
Σάο Βισέντε

Ιστορία

Ήταν ο πρώτος μόνιμος πορτογαλικός οικισμός στην Αμερική και η πρώτη πρωτεύουσα της πολιτείας του Σάο Πάολο. Ιδρύθηκε ως το κατάλληλο γεωγραφικό χωριό το 1532 από τον εξερευνητή και καπετάνιο Martim Afonso de Sousa ο οποίος ανέπτυξε την πόλη ώστε να κατασκευαστεί ένα λιμάνι και να γίνει η πιο οργανωμένη πόλη της Βραζιλίας τα επόμενα χρόνια. Το πρώτο δημοτικό συμβούλιο ολόκληρης της Αμερικής δημιουργήθηκε δημοκρατικά και εγκαταστάθηκε στο Σάο Βισέντε στις 22 Αυγούστου 1532.
Μια μάχη έλαβε χώρα εδώ στις 3 Φεβρουαρίου 1583, όταν τρία αγγλικά πολεμικά πλοία που εμπορευόταν με τους Πορτογάλους, επιτέθηκαν σε τρεις Ισπανικές γαλέρες. Τα ισπανικά πλοία απωθήθηκαν και υποχώρησαν αφήνοντας μια γαλέρα βυθισμένη ενώ συνολικά 48 άνθρωποι σκοτώθηκαν και 120 τραυματίστηκαν συνολικά.
Μπένα

Περιγραφή

Οι Μπένα (Bena) είναι πατριαρχική κοινωνία, με μεγάλο ενδιαφέρον για την πολλαπλασιασμό του είδους. Δεικνύουν ισχυρή πολιτιστική πίστη στα παιδιά, ως συνεχιστές των επόμενων γενεών. Όσα περισσότερα τόσο το καλύτερο. Μερικοί ασκούν την πρακτική της πολυγυνίας.
Φυλετικές οικογένειες περιλαμβάνουν τους Ουαμπένα (Wabena) από τα υψίπεδα του Ντζόμπε (Njombe highlands) και το παρακλάδι τους, τους Ουαμπένα (Wabena) από την Ουλάνγκα (Ulanga).

Δημογραφικά

Κατά το 2001, ο πληθυσμός των Μπένα (Bena) εκτιμάτο ότι αριθμούσε 670.000 άτομα.

Ασχολίες

Όντας προικισμένοι αγρότες, έχουν ενσωματώσει με τις παραδοσιακές αξίες και νέες δεξιότητες για την παραγωγή της Ιρλανδικής πατάτας και του αραβόσιτου στις κύριες καλλιέργειές τους. Καλλιεργούν επίσης, σιτάρι, μπιζέλια, φασόλια, πύρεθρο (για σπείρες κουνουπιών) καθώς και καφέ και ξυλεία, για πρόσθετο εισόδημα.
Εκτρέφουν κοτόπουλα, πάπιες, αιγοπρόβατα και βοοειδή, καθώς και περιστασιακά τον όνο, αλλά η κτηνοτροφία έχει πολύ μικρή συμβολή στην επιβίωσή τους. Τα βοοειδή χρησιμοποιούνται κυρίως ως πληρωμή επίδειξης του πλούτου της νύφης, όπως και τα πρόβατα και οι κατσίκες. Μερικές φορές, σκοτώνεται μια αγελάδα για μια κηδεία ή ένα γάμο και σε περιόδους έλλειψης μετρητών, για την αγορά τροφίμων, πληρωμή χρεών ή φόρων και των σχολικών διδάκτρων. Τα αυγά, αν και δεν είναι ταμπού για τις περισσότερες φυλές, σπανίως τρώγονται. Τα κοτόπουλα σφάζονται, σε σημαντικές στιγμές ή για να τιμηθούν ιδιαίτερα σημαντικοί επισκέπτες. Τα αλλά ζώα, σφάζονται σπανιότερα. Απαιτούνται εξαιρετικά πολλές ώρες και σκληρή εργασία για τη διαβίωση εντός των οικολογικών ζωνών των Μπένα (Bena) και αυτό ακόμη είναι αβέβαιο, μετά από τις συχνές εποχές ξηρασίας ή υπερβολικής βροχόπτωσης.
Γιώργος Καλογήρου

Βιογραφία

Σπούδασε νομικά και άσκησε το επάγγελμα του δικηγόρου. Εξελέγη για πρώτη φορά βουλευτής Βοιωτίας στις εκλογές του 1981 και επανεκλέχθηκε το 1985.
Ήταν υποψήφιος δήμαρχος Λεβαδέων με το συνδυασμό «Ενωμένη Λιβαδειά» στις εκλογές του 1998 και ήρθε 2ος με ποσοστό 49,3% στον 2ο γύρο έναντι 50,7% για τον τελικό νικητή, Χρήστο Παλαιολόγο.
Απεβίωσε τον Φεβρουάριο του 2015 σε ηλικία 87 ετών και κηδεύτηκε από τον Μητροπολιτικό Ναό Λιβαδειάς.
Εθνική Γουατεμάλας (ποδόσφαιρο ανδρών)

Ιστορία

Η ομάδα έχει 3 συμμετοχές στους Ολυμπιακούς Αγώνες το 1968, το 1976 και το 1988. Δεν έχει προκριθεί ποτέ σε τελική φάση Παγκοσμίου Κυπέλλου. Έχει κατακτήσει το ΚΟΝΚΑΚΑΦ Τσάμπιονσιπ το 1967, όπως και το Κύπελλο Εθνών Κεντρικής Αμερικής το 2001.

Στάδιο

Έδρα της ομάδας είναι το Εστάδιο Ματέο Φλόρες, χωρητικότητας 26.000 θεατών, το οποίο βρίσκεται στην Πόλη της Γουατεμάλας.
Δανιήλ Καστρίσιος

Βιογραφικά στοιχεία

Γεννήθηκε στην Πάτμο και χειροτονήθηκε αρχικά ιερέας στην Θεσσαλονίκη. Ήταν μορφωμένος και ήξερε εκτός από τα ελληνικά, τουρκικά, ιταλικά, ισπανικά και λατινικά. Απόκτησε τρεις γιούς και μετά τον θάνατο της συζύγου του ήρθε στην Πάτμο και μετά από λίγο καιρό έγινε μοναχός και πήγε στην Μονή των Ιβήρων στο Άγιο Όρος. Εκεί η μονή αποφάσισε να τον στείλει στην Δύση για να κάνει έρανο. Ο Καστρίτσιος εφοδιάστηκε με εγκύκλια γράμματα και ξεκίνησε για την αποστολή του. Πήγε στην Μεγάλη Βρετανία το 1670, και από εκεί στην Γερμανία.
Τρύφων Ευαγγελίδης

Βιογραφία

Πήγε σχολείο στην γενέτειρά του Τρίγλεια κι έπειτα, 1878-1884, στην Μεγάλη του Γένους Σχολή στην Κωνσταντινούπολη και από το 1884 παρακολούθησε μαθήματα φιλοσοφίας στη φιλοσοφική σχολή του Πανεπιστημίου Αθηνών. Μετέβη στην Γερμανία όπου έγινε διδάκτωρ το 1892. Γυρίζοντας στην Αθήνα άρχισε να γράφει βιβλία και ιστορικές μελέτες. Γυναίκα του ήταν η Παρθενόπη Ζολώτα κι είχαν 4 γιους και μία κόρη. Παιδιά τους ήταν ο Ευάγγελος (1903-1945), γεωπόνος-φυτοπαθολόγος, ο Ιωάννης (1904-1982), δικηγόρος και πολιτικός (Δημοτικός Σύμβουλος Αθηναίων 1954-1958, Πρόεδρος τού Δημοτικού Συμβουλίου τού Δήμου Αθηναίων 1956 και Βουλευτής Αθηνών τής προδικτατορικής Ε.Δ.Α. 1958-1963), ο Γεώργιος, φιλόλογος καθηγητής (1906-1970), η Μαρία (1906-1977) και ο Αριστείδης, δικηγόρος  (1909-1937). Εγγόνια του είναι ο επίτιμος δικηγόρος, τ. Νομικός Σύμβουλος τού Νοσοκομείου Ε.Ε.Σ. και μεταφραστής Τρύφων Γ. Ευαγγελίδης (1946-), ο συνταξιούχος τής Τραπέζης Ελλάδος και τ. Διευθυντής και Αντιπρόεδρος τού Ταμείου Υγείας της Ιωάννης Γ. Ευαγγελίδης (1948-), η Παρθενόπη Γ. Ευαγγελίδου (1951-), παιδιά τού Γεωργίου Ευαγγελίδη και η Παρθενόπη Ι. Ευαγγελίδου (1958-2012), κόρη τού Ιωάννου Ευαγγελίδη, 
Το 1899 επέστρεψε στην Γερμανία και στο Βερολίνο μαζί με άλλους ίδρυσαν την εφημερίδα "Νέα Ελλάς" που το 1901 συνέχισε την κυκλοφορία της στην Αθήνα. Από το 1901 διορίστηκε καθηγητής σε γυμνάσια και δίδαξε για 37 χρόνια τα 11 σαν γυμνασιάρχης. Δίδαξε στα γυμνάσια Σύρου, Πάρου , Στυλίδας , Βόλου, στο Α' Γυμνάσιο Πατρών το σχολικό έτος 1916-17, και στην Θήβα. Έγινε γυμνασιάρχης στην Ρόδο κι έπειτα στο Πλωμάρι, στη Σητεία, στα Καρδάμυλα και στη Σάμο.
Τιμήθηκε δύο φορές από την Ακαδημία Αθηνών για τα βιβλία του Η ιστορία του Εποικισμού της Ύδρας,(1935) και Η παιδεία επί Τουρκοκρατίας εις δύο τόμους(1936).